Diari Oficial de la Generalitat Valenciana


Sumari del DOGV 9444, del 07-10-2022 (2022/9090)

RESOLUCIÓ conjunta de 4 d'octubre de 2022, del director general d'Esport i del director general de l'Institut Valencià de la Joventut, per la qual es convoca la campanya d'activitats nàutiques de la Generalitat «A la mar 2023» i el seu programa «Blau».
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9444

Data del DOGV
:   07-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9090


Data del document
:   04-10-2022

Organisme emissor
:   Institut Valencià de la Joventut

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ conjunta de 4 d'octubre de 2022, del director general d'Esport i del director general de l'Institut Valencià de la Joventut, per la qual es convoca la campanya d'activitats nàutiques de la Generalitat «A la mar 2023» i el seu programa «Blau». [2022/9090]  
L'Estatut autonomia de la Comunitat Valenciana atribueix a la Generalitat competència exclusiva en matèria de joventut (article 49.1.25) i en matèria d'esport (49.1.28).  
La Llei 2/2011, de 22 de març, de la Generalitat, de l'esport i l'activitat física de la Comunitat Valenciana, estableix en el seu article 32 que la Conselleria competent en matèria d'esport convocarà campanyes de promoció esportiva i pararà atenció preferent a les relacionades amb els esports nàutics, activitats i esports en el medi natural. Així mateix, l'article 33 estableix que les escoles de la Mar de la Generalitat són centres de pràctica, formació i difusió de les activitats nàutiques. Es constitueixen com una xarxa d'escoles al llarg del litoral de la Comunitat Valenciana i poden funcionar en instal·lacions pròpies o concertades amb altres administracions públiques o entitats públiques o privades.  
  
La Llei 15/2017, de 10 de novembre, de la Generalitat, de polítiques integrals de joventut, en l'article 4, reconeix a les persones joves el dret a l'esport i a l'activitat física. Així mateix, en l'article 5 posa de manifest la corresponsabilitat de les administracions públiques per a garantir el dret a l'esport i a l'activitat física, al joc i a l'oci educatiu i inclusiu, assignant equips professionals, recursos i serveis didàctics, així com la necessitat d'impulsar programes de promoció de models i hàbits de vida saludables vinculats a l'esport i a la prevenció de malalties i conductes de risc. També, en el seu article 7.11, estableix com una de les funcions de l'Institut Valencià de la Joventut potenciar l'exercici d'activitats d'oci educatiu i facilitar-hi l'accés de tots els col·lectius.  
  
D'acord amb aquestes competències i disposicions legals i amb la intenció de complir amb les línies esmentades, la Generalitat organitza anualment des de 1985 campanyes de promoció de les activitats nàutiques. Aquestes campanyes s'han dut a terme en les escoles de la Mar de Borriana, Benicàssim i la Vila Joiosa, i la Goleta Tirant Primer, l'objectiu de les quals és difondre el coneixement del medi marí, acostant el món de la navegació a vela a l'alumnat participant a bord d'un veler tipus creuer.  
Per això, la Generalitat, convoca la campanya d'activitats nàutiques «A la mar» per a la promoció dels esports nàutics entre tota la societat mitjançant les escoles de la Mar, amb els seus diferents programes: blau, estiu i Tirant.  
En aquest marc, des de la Generalitat, amb la intenció de promocionar el contacte i gaudi de l'entorn marí per part de la població, principalment en edat escolar i juvenil, així com l'assoliment de major autonomia en la pràctica dels esports nàutics, ampliant els coneixements adquirits en els seus respectius centres i oferint la possibilitat de realitzar la seua pràctica, s'ha dissenyat el programa «Blau». La seua finalitat és oferir a l'alumnat l'oportunitat de conéixer i familiaritzar-se amb el món de la navegació, a través de la pràctica, possibilitant a més que amplien i consoliden els coneixements adquirits fins al moment. Així mateix, als valors educatius que es deriven de la realització d'activitats en el medi natural, se suma el treball interdisciplinari que ofereix aquest tipus d'activitats esportives.  
En virtut de tot això, i fent ús de les competències assignades a la Conselleria d'Educació, Cultura i Esport i a l'Institut Valencià de la Joventut, i d'acord amb el conveni de col·laboració de data 19 de febrer de 2013, subscrit entre la Generalitat i l'Institut Valencià de la Joventut, per a la gestió conjunta de la campanya d'activitats nàutiques de la Generalitat «A la mar», i en el marc de l'article 15 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, i fent ús de les facultats que l'article 11 de la Llei 15/2017, de 10 de novembre, de la Generalitat, de polítiques integrals de joventut, confereix al director general de l'Institut Valencià de la Joventut, en relació amb l'article 70 de la Llei 5/1983, de 30 de desembre, del Consell, resolem conjuntament:  
Primer  
Convocar la campanya d'activitats nàutiques de la Generalitat «A la mar 2023», dirigida a l'aprenentatge i difusió dels esports nàutics i el coneixement, conservació i respecte del medi marí, amb especial atenció als joves en edat escolar.  
  
Segon  
Convocar, dins de la campanya d'activitats nàutiques de la Generalitat «A la mar 2023», el programa «Blau», dirigit a tota la ciutadania, especialment a centres educatius, associacions juvenils, ajuntaments, clubs esportius i altres entitats legalment constituïdes.  
  
Tercer  
Aprovar les bases per les quals es regirà la present convocatòria del programa «Blau» i que figuren com a annex I de la present resolució.  
  
Quart  
La Direcció General d'Esport i l'Institut Valencià de la Joventut, es reserven el dret a modificar l'oferta i el programa d'activitats, adaptant-los a la demanda o a l'interés públic.  
A més, es podran incorporar noves escoles de la Mar, així com suspendre alguna de les activitats oferides, si circumstàncies de qualsevol tipus n'impediren el normal desenvolupament.  
  
Cinqué  
La Direcció General d'Esport i l'Institut Valencià de la Joventut dictaran quantes instruccions siguen necessàries per al desenvolupament de la present resolució.  
  
Sisé  
La present resolució entrarà en vigor l'endemà de la publicació en el Diari Oficial de la Generalitat Valenciana.  
  
Contra aquesta resolució, que no esgota la via administrativa, les persones interessades podran interposar recurs d'alçada davant els òrgans que han dictat l'acte o el superior jeràrquic en el termini d'un mes, a comptar de l'endemà de la publicació en el DOGV. Tot això, de conformitat amb el que es disposa en els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 4 d'octubre de 2022.0 El director general d'Esport: Josep Miquel Moya Torres. El director general de l'Institut Valencià de la Joventut: Jesús Martí Nadal  
  
  
ANNEX I  
  
El programa «Blau», organitzat per la Conselleria d'Educació, Cultura i Esport, a través de la Direcció General d'Esport (d'ara endavant, DGD) i l'Institut Valencià de la Joventut (d'ara endavant IVAJ), s'emmarca dins de la campanya d'activitats nàutiques de la Generalitat «A la mar 2023» i es regirà per les bases següents:  
  
1. Objecte  
El programa «Blau», en el marc de la Campanya d'Activitats Nàutiques «A la mar 2023», té per objecte oferir cursos que faciliten el coneixement i la pràctica d'activitats nàutiques durant els mesos de febrer a juny i de setembre a novembre, dirigits a tota la ciutadania, amb especial atenció a centres docents com a complement del seu procés educatiu.  
  
2. Participants  
Podran participar centres escolars amb nivells educatius de primària, ESO, batxillerat i cicles formatius, universitats, associacions juvenils, ajuntaments, clubs esportius i altres entitats legalment constituïdes, que complisquen les condicions de participació i requisits d'inscripció recollits en les presents bases.  
Les persones participants en les activitats de Setmana Blava, diversos Dies Blaus i Dia Blau, dins de la campanya «A la mar 2023» només podran inscriure's com a grup. Les inscripcions es realitzaran sota la responsabilitat d'una persona física, major d'edat, que represente el grup o l'entitat, que ha d'acompanyar-los. En l'activitat de Cap de Setmana Blau o altres noves que puguen incloure's en el programa, les persones podran participar tant en forma de grup com de manera individual.  
2.1. Requisits que han de complir les persones participants:  
- Estar cursant almenys 1r curs d'educació primària o tindre almenys 7 anys durant l'any 2023 per a les activitats d'un dia sense internat.  
  
- Estar cursant almenys 3r curs de primària o tindre almenys 9 anys durant l'any 2023 per a la resta de les activitats.  
- Saber nadar correctament.  
- Posseir els coneixements tècnics per al nivell inscrit.  
- No presentar contraindicacions mèdiques i sanitàries per a la pràctica de les activitats nàutiques.  
2.2. Obligacions de les persones participants  
La incorporació a l'activitat i el retorn serà per compte de les persones interessades i pels seus propis mitjans.  
La persona responsable del grup haurà de presentar les fitxes d'informació sanitària de les persones participants el dia de la incorporació a l'Escola, únicament per a activitats de més de dos dies de durada.  
El professorat responsable haurà de portar amb si la fotocòpia del SIP o similar, de cada participant, que cobrisca qualsevol malaltia que poguera sobrevindre durant la realització del curs.  
Les persones participants i el professorat o persona física que represente el grup seran responsables del bon ús de les instal·lacions i del material, havent d'abonar, si fa el cas, el cost dels danys que pogueren produir-se per negligència o mal ús.  
Les persones participants en la campanya «A la mar 2023» estaran obligades a complir la normativa de règim intern de la corresponent Escola de la Mar. De la mateixa manera, es respectaran les instruccions que el personal tècnic i de serveis pogueren donar.  
La responsabilitat sobre les persones participants fora de les activitats organitzades per les escoles de la Mar, serà de les persones acompanyants responsables que representen el grup o l'entitat.  
  
  
3. Escoles de la Mar  
  
Escoles de la Mar Règim  
E. M. Benicàssim Externat/internat en l'Alberg Argentina de l'IVAJ  
E. M. Borriana Externat/internat en l'Escola de la Mar de Borriana  
E. M. Vila Joiosa, la Externat  
Goleta Tirant Primer Externat/internat a la goleta  
  
  
  
4. Activitats  
4.1. Setmana Blava  
Consisteix en una setmana de multiactivitat nàutica de dilluns a divendres en la qual s'imparteixen classes teòriques i pràctiques de vela, piragüisme i/o una altra modalitat (paddle surf o windsurf). Les classes pràctiques de vela es realitzen en embarcacions col·lectives amb la companyia d'un monitor o monitora. Les activitats de piragüisme es realitzaran en piragües individuals tutelades per monitors o monitores a bord d'una embarcació pneumàtica.  
En l'Escola de la Mar de Borriana, a més de les activitats esmentades, es podrà practicar les modalitats de rem en embarcacions de 4 persones més timonera i dobles sense timoner, així com caiac-pol (esport col·lectiu de 5x5 en piragües individuals) i dragon boat (embarcació col·lectiva de rem per a un màxim de 10 persones).  
Si totes les persones participants d'un grup ja tenen el nivell 1 de vela i volen realitzar el nivell 2 o qualsevol altra adaptació, hauran de sol·licitar-ho prèviament, acceptant-se en funció de la disponibilitat de l'Escola de la Mar corresponent.  
4.2. Dia Blau  
Es tracta d'una jornada de familiarització amb l'activitat nàutica. Durant el Dia Blau es realitzarà multiactivitat nàutica amb una classe teòrica i pràctica de vela en embarcacions col·lectives, en companyia d'un monitor o monitora, i de piragüisme en piragües individuals tutelades per monitors o monitores a bord d'una embarcació pneumàtica.  
L'oferta de Dies Blaus podrà ser reservada també en mòduls de dos, tres, quatre dies o Setmana Blava completa amb l'opció de contractar règim d'internat si existeix possibilitat.  
Les Setmanes Blaves no reservades podran ser ocupades en jornades d'un, dues o més Dies Blaus.  
4.3. Cap de Setmana Blau  
L'objectiu és donar a conéixer els esports nàutics des d'un punt de vista lúdic i recreatiu. L'activitat es distribueix en tres sessions, dissabtes matí i vesprada i diumenges al matí, amb classes teòriques i pràctiques.  
S'oferirà multiactivitat nàutica, en la qual es combina la pràctica de la vela lleugera iniciació, piragüisme i/o una altra modalitat. No obstant això, es podrà realitzar cursos de modalitats nàutiques/esportives específiques a consideració de la DGD o l'IVAJ, o a petició expressa d'un grup de participants: vela lleugera iniciació, vela lleugera perfeccionament, piragüisme, paddle surf, windsurf, rem i vela creuer (aquestes dues últimes, només a Borriana). En tot cas, haurà d'haver-hi un mínim de cinc persones participants per modalitat perquè es realitze el curs.  
Les persones menors d'edat hauran d'assistir acompanyades del pare/mare/tutor/tutora o de la persona degudament autoritzada per aquests, a fi de responsabilitzar-se de l'alumnat durant el període del cap de setmana en el qual no es realitze activitat nàutica.  
4.4. Activitats especials en l'Escola de la Mar de Borriana  
La DGD o l'IVAJ podran programar activitats nàutiques singulars amb l'objectiu de millorar i ampliar l'oferta per a una major promoció dels esports nàutics.  
Les entitats participants podran sol·licitar un altre tipus d'activitats en les instal·lacions de l'Escola de la Mar de Borriana, preferentment nàutiques, sempre que aquestes siguen compatibles amb les activitats prèviament organitzades i amb l'ús per al qual l'Escola de la Mar està preparada i concebuda.  
Per a això, caldrà sol·licitar per escrit l'ús de les instal·lacions, exposant els fins de l'activitat plantejada i presentar la sol·licitud en la DGD o l'IVAJ.  
Les sol·licituds seran estudiades per rigorós ordre de registre d'entrada, sent concedides si existeix disponibilitat i viabilitat tècnica.  
Seran aplicable, si fa el cas, les tarifes recollides en la base 7, serveis d'allotjament i restauració en l'Escola de la Mar de Borriana.  
  
4.5. Activitats en la goleta Tirant Primer  
Tenen com a objectiu difondre el coneixement del medi marí, acostant el món de la navegació a vela mitjançant explicacions teòriques i experiències pràctiques a bord d'un veler tipus creuer.  
L'oferta i les activitats a desenvolupar, així com les dates i ports d'embarcament previstos, s'establiran en una nova resolució de convocatòria especifica.  
  
5. Oferta  
5.1. Oferta de Setmanes Blaves i Dies Blaus en les escoles de la Mar  
  
5.2. Oferta de Caps de Setmana Blaus  
5.3. En referència a l'oferta de les activitats del programa «Blau», cal tindre en compte els aspectes següents:  
- La temporalitat de cada activitat podrà ser modificada a criteri de la DGD o l'IVAJ.  
- L'oferta concreta serà la recollida en el web escolesdelamar.gva.es  
  
- Les entitats podran realitzar sol·licituds fora de la temporalitat indicada. Les sol·licituds seran estudiades i ateses si existeix possibilitat.  
- Hi ha opció de sol·licitar serveis extres d'acord amb les tarifes recollides en la base 7 sent concedides en funció de la disponibilitat i viabilitat tècnica.  
5.4. En el cas de participants amb necessitats educatives especials, la DGD o l'IVAJ podran adaptar els criteris de nombre mínim de participants per grup, així com incrementar les places gratuïtes dels responsables acompanyants.  
  
6. Inscripcions  
Les inscripcions es realitzaran exclusivament de manera en línia a través de la pàgina web escolesdelamar.gva.es i seran per sorteig o per venda directa.  
Les reserves realitzades hauran de confirmar-se en el termini de 7 dies naturals des de l'endemà de la formalització, mitjançant l'ingrés, pel centre escolar o entitat, de l'import que corresponga:  
- Per a Setmanes Blaves o diversos Dies Blaus: S'haurà d'efectuar el pagament d'un senyal equivalent a 10 - per participant.  
- Per a un Dia Blau: S'haurà d'efectuar el pagament de l'import total de la reserva.  
En les reserves de Setmanes Blaves o diversos Dies Blaus, l'import restant haurà d'abonar-se amb una antelació mínima de 20 dies naturals al començament de l'activitat.  
Les dades de les persones participants hauran d'estar emplenades, almenys, 20 dies naturals abans de l'inici de l'activitat, prestant especial atenció a les indicacions de les necessitats especials de l'alumnat.  
  
Els pagaments podran realitzar-se pel centre escolar o entitat en la mateixa pàgina web pel sistema TPV, o bé per ingrés o per transferència bancària.  
6.1. Reserves en Setmana Blava.  
Preinscripció i sorteig. La inscripció als cursos de Setmanes Blaves de les escoles de la Mar de Borriana i Benicàssim compresos entre el 9 de maig i el 23 de juny de 2023, es realitzarà mitjançant un procediment de preinscripció amb eleccions de cursos i sorteig.  
La preinscripció als cursos de Setmanes Blaves es realitzarà entre les 10.00 hores del dia 10 d'octubre fins a les 23.59 hores del dia 14 d'octubre de 2022. Una sol·licitud podrà tindre fins a un màxim de 4 eleccions de cursos i hauran de contindre un mínim de 10 participants. Les eleccions de cursos s'ordenaran per prioritat. Durant el termini indicat, les persones sol·licitants que realitzen una preinscripció podran accedir-hi per a efectuar les modificacions o anul·lacions que consideren.  
  
Cada entitat podrà realitzar exclusivament una única sol·licitud.  
El nombre total de participants en el curs ha d'indicar-se en la sol·licitud, i comprendrà tant l'alumnat com les persones acompanyants del grup amb plaça gratuïta.  
  
Nombre d'alumnat Gratuïtats per a acompanyants  
22-75 1  
03-71 2  
50 o major 3  
  
  
  
Una vegada comprovades les sol·licituds, i prèviament a la realització del sorteig, es publicarà en la pàgina web un llistat amb informació de les sol·licituds de preinscripció rebudes.  
Sorteig. El sorteig tindrà lloc el 18 d'octubre de 2022 a les 10.00 hores. Es determinarà, mitjançant un sorteig informàtic a l'atzar a través d'un algorisme, a partir de quin número s'iniciaran les adjudicacions de les opcions sol·licitades per preferència segons disponibilitat.  
En el sorteig s'establirà el número des del qual s'iniciaran les adjudicacions, començant per la sol·licitud amb el número de sorteig resultant. De manera correlativa, en ordre ascendent, s'assignaran els cursos que les entitats sol·licitants hagen triat, atorgant-li una de les seues opcions triades, segons la seua ordre de preferència i la disponibilitat de places en les Escoles.  
Es comunicarà a les entitats sol·licitants, a través de correu electrònic, el resultat del sorteig, que també estarà disponible en cada seguiment de reserva propi en el web, i hom disposarà d'un termini de 7 dies naturals des de l'endemà de la notificació per a formalitzar la reserva i efectuar el pagament d'un senyal equivalent a 10 euros per participant, a través del sistema TPV o transferència.  
Finalitzat el termini de pagament, les places de les entitats que no hagen formalitzat la reserva quedaran automàticament anul·lades i alliberades per a un procés de readjudicació entre les entitats sol·licitants que no van ser afortunades en el sorteig.  
Es realitzarà una readjudicació el dia 28 d'octubre de 2022. El resultat de la readjudicació, que també estarà disponible en cada seguiment de reserva propi en el web, es notificarà a través de correu electrònic, disposant d'un termini de 7 dies naturals des de l'endemà de la notificació per a formalitzar la reserva i efectuar el pagament del corresponent senyal a través del sistema TPV o transferència.  
Una vegada finalitzat el termini per al pagament del senyal dels cursos de Setmana Blava assignats en la readjudicació, totes aquelles sol·licituds que no es formalitzen en el termini establit seran automàticament anul·lades i alliberades per a la seua reserva directa al costat dels cursos de Dies Blaus i Diversos Dies Blaus, a través de la pàgina web escolesdelamar.gva.es, a partir de les 10.00 hores del dia 8 de novembre de 2022.  
6.2. Reserves en diversos Dies blaus i Dia Blau  
La inscripció als cursos de Dies Blaus i diversos Dies Blaus, es realitzarà per reserva i venda directa en la pàgina web escolesdelamar.gva.es, a partir de les 10.00 hores del dia 8 de novembre de 2022.  
6.3. Reserves en Caps de Setmana Blaus  
Les reserves dels cursos de Caps de Setmana Blaus es realitzaran a través del web escolesdelamar.gva.es, mitjançant el procediment de venda directa a partir de les 10.00 hores del dia 8 de novembre de 2022.  
El pagament de la reserva es realitzarà a través de la pàgina web pel sistema TPV en el termini de 5 dies naturals posteriors a la formalització de la reserva.  
  
7. Preus  
Les tarifes aplicades a cada servei seran les establides en cadascuna de les activitats convocades.  
Les persones responsables, professorat o persones físiques que representen a l'entitat i que acompanyen al grup, gaudiran de places gratuïtes segons s'especifica en la base 5 del present annex.  
En les activitats de Setmanes i Dies Blaus es distingiran tres períodes amb les seues respectives tarifes: Temporada baixa, des d'octubre fins a març; temporada mitjana, abril i setembre; temporada alta, maig i juny.  
S'estableix un preu especial per a les entitats col·laboradores de la Comunitat Valenciana. Tindran consideració d'entitats col·laboradores les següents: centres educatius sostinguts amb fons públics, ajuntaments, associacions juvenils i entitats esportives, així com altres entitats amb les quals la Generalitat haja subscrit acords en relació amb la promoció esportiva. L'activitat estarà promoguda per l'entitat col·laboradora en qüestió, que serà qui sol·licite la inscripció.  
En les activitats de caps de setmana s'estableix un preu especial per a les persones que realitzen inscripcions individuals, que siguen membres de famílies nombroses, educadores o monoparentals, titulars de carnet jove i víctimes de violència de gènere.  
8. Devolució de quota  
8.1. No es tindrà dret a la devolució del senyal ni de l'import total de la reserva, excepte en els casos especificats en la present base.  
8.2. Efectuat el pagament total de la reserva, únicament es tindrà dret a devolució, amb una deducció del 10 % de l'import en concepte de no disponibilitat de la plaça i despeses de gestió, en els supòsits següents que impedisquen l'assistència al curs de la persona participant:  
  
a) Malaltia o lesió que impedisca l'assistència a l'activitat o una vegada iniciada, inclòs contagi per Covid. S'haurà d'aportar un justificant mèdic o informe hospitalari signat i segellat per la persona facultativa.  
b) Malaltia greu de familiar fins a un segon grau de consanguinitat o afinitat. En aquest cas s'haurà d'adjuntar un certificat acreditatiu.  
  
c) Canvi de les condicions de reserva: d'internat a externat, de tarifa general a especial o de règim amb dinar o sense. Es retornarà la diferència sobre la qual s'aplicarà la deducció del 10 %.  
8.3. Es tindrà dret a la devolució íntegra de la quota o la part corresponent, per mort de familiar fins a segon grau de consanguinitat o afinitat. S'haurà d'adjuntar un certificat acreditatiu.  
8.4. Per causes climatològiques es tindrà dret a les devolucions següents:  
a) En la Setmana Blava o diversos Dies Blaus, no es tindrà dret a la devolució de l'import de la reserva una vegada realitzades com a mínim el 50 % del total de les sessions de l'activitat reservada. Únicament en el cas de no arribar al percentatge de sessions realitzades indicat, es tindrà dret a la devolució de la part proporcional de l'import de la reserva en funció dels serveis prestats.  
En el cas de reserves amb internat, en les quals es realitzen activitats alternatives, no es tindrà dret a la devolució.  
b) Respecte al Dia Blau o Cap de Setmana Blau, quan concórreguen causes que impedisquen la realització de l'activitat, es retornarà íntegrament l'import de la reserva, o s'oferirà la possibilitat de realitzar l'activitat en qualsevol altra data en funció de la disponibilitat de les escoles de la Mar. Si l'activitat se suspenguera una vegada iniciada la pràctica nàutica, no es tindrà dret a la devolució de l'import.  
8.5. En cas de suspensió de l'activitat per circumstàncies sobrevingudes atribuïbles a la Generalitat, s'oferirà la possibilitat de realitzar l'activitat en qualsevol altra data o es retornarà íntegrament l'import de reserva.  
8.6. En el cas de malaltia o lesió sobrevinguda durant el desenvolupament de l'activitat, l'alumnat no tindrà dret a la devolució de la quota.  
  
8.7. El termini màxim de presentació de la sol·licitud de devolució serà d'un mes a partir del dia de finalització del curs adjudicat. Haurà de ser tramitada pel centre escolar o entitat corresponent, ja siga per a sol·licitar la devolució de l'import de tot el grup o d'una o varia s persones integrants d'aquest, excepte en el supòsit de l'activitat de Cap de Setmana Blau que haurà de ser tramitada per la persona que va realitzar la inscripció.  
8.8. Les sol·licituds de devolució es presentaran en el registre d'entrada de la DGD o de l'IVAJ o per via telemàtica a través del procediment https://www.gva.es/va/inicio/procedimientos'id\_proc=19780. No obstant això, també podran presentar-se d'acord amb el que estableix l'art. 16.4 de la Llei 39/2015, d'1 d'octubre, del procediment administratiu comú de les administracions públiques.  
8.9. Les devolucions hauran de sol·licitar-se segons el formulari establit, que estarà a la disposició de les persones usuàries en escolesdelamar.gva.es, en les pròpies Escoles i en els serveis territorials de la DGD o de l'IVAJ.  
  
9. Assistència sanitària i assegurances  
9.1. La Conselleria de Sanitat Universal i Salut Pública pararà atenció mèdica/sanitària a través dels seus centres i institucions sanitàries, amb tots els dispositius existents en la xarxa pública, a l'alumnat, participants, personal monitor i organitzador que patisquen qualsevol accident de caràcter esportiu durant el desenvolupament de les activitats de la campanya «A la mar 2023».  
9.2. Per a beneficiar-se de les prestacions esmentades en el paràgraf anterior s'haurà d'haver realitzat la matrícula en la campanya «A la mar 2023».  
9.3. L'entitat asseguradora corresponent cobrirà l'assistència mèdica continuada, posterior a la prestada en primera instància per la Conselleria de Sanitat Universal i Salut Pública, derivada d'accident esportiu que puguen patir les persones participants, personal monitor i organitzador durant el desenvolupament de la campanya «A la mar 2023» de la Generalitat, d'acord amb el Reial decret 849/1993, de 4 de juny, pel qual es determina les prestacions mínimes de l'Assegurança Obligatòria Esportiva, així com la responsabilitat civil per accions o omissions en l'exercici de les funcions que els competeixen.  
  
10. Vestimenta i equip  
A més de la pròpia per a la vida en allotjament en règim d'internat (quan el curs que vaja a realitzar-se el tinga inclòs), s'haurà de tindre en compte la durada, característiques del curs i la climatologia del mes o estació en la qual aquest es desenvolupe. Per a l'activitat les persones participants hauran de dur:  
- Sabatilles d'esport, escarpins o sandàlies subjectes (sola antilliscant).  
- Calçat esportiu de canvi i calcetins d'esport.  
- Samarretes esportives.  
- Vestits de bany.  
- Impermeable o impermeable.  
- Roba esportiva.  
- Tovalloles.  
- Protector solar.  
- Gorra.  
- Ulleres de sol.  
  
11. Acceptació de les bases  
La participació en la present convocatòria, inclosa la fase de preinscripció, implica l'acceptació de les bases que la regulen.  
  
12. Centres d'informació:  
- Direcció General d'Esport  
Av. Campanar, 32. 46292 València  
Tel. 498 127 834  
  
- escoles de la Mar  
escolesdelamar.gva.es - https://www.facebook.com/gvaescolesdelamar  
Correu electrònic: ottbnudxnraayp@jzc.jr  
  
- Escola de la Mar de Borriana  
Av. Mediterrània s/n. 12368 Borriana  
Tel. 205 926 625  
Correu electrònic: emburriana\_xhn@fzh.fg  
  
- Escola de la Mar de Benicàssim  
Av. Ferrandis Salvador, 49. 12781 Benicàssim  
Tel. 274 599 516  
Correu electrònic: embenicassim\_hdr@cyx.ek  
  
- Escola de la Mar de la Vila Joiosa  
Club Nàutic, Av. del Port, s/n. 03758 la Vila Joiosa (Alacant)  
Tel. 068 193 202  
Correu electrònic: eflfuaxfcwdmrr@ihnpemqj.ivq  
  
- Direccions Territorials. Seccions d'Activitat Física i Esport  
Alacant  
Av. d'Aguilera, 1- 2a planta. 03882 Alacant  
Tel. 698 171 249  
Correu electrònic: dep.ali\_olc@umj.rc  
  
Castelló  
Av. de la Mar, 23. 12729 Castelló de la Plana  
Tel. 645 795 314  
Correu electrònic: dep.cas\_gye@fxf.hj  
  
València  
Edifici Prop II C/ Gregori Gea, 14. 46900 València  
Tel. 856 184 184  
Correu electrònic: dep.val\_glf@fri.id  
- Institut Valencià de la Joventut  
C/ Hospital, 11. 46771 València  
Tel. 397 874 704  
Correu electrònic: info\_kysb@scf.tt  
  
Unitats Territorials de l'IVAJ:  
- Alacant  
C/ Rambla Méndez Núñez, 41. 03246 Alacant  
Tel. 735 032 324  
Correu electrònic: alicante\_klkz@nwz.qi  
  
- Castelló  
C/ Orfebres Santalínea, 2. 12065 Castelló de la Plana  
Tel. 896 385 877  
Correu electrònic: castellon\_pndz@ojn.uu